Document ID: 32013R0030

KOMMISSIONENS GENNEMFØRELSESFORORDNING (EU) Nr. 30/2013
af 17. januar 2013
om ændring af forordning (EF) nr. 288/2009 om gennemførelsesbestemmelser til Rådets forordning (EF) nr. 1234/2007 for så vidt angår EF-støtte til uddeling af frugt- og grøntsagsprodukter, forarbejdede frugt- og grøntsagsprodukter og bananprodukter til børn på undervisningsinstitutioner inden for rammerne af en skolefrugtordning og om fravigelse af forordning (EF) nr. 288/2009
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til traktaten om Republikken Kroatiens tiltrædelse, særlig artikel 3, stk. 4,
under henvisning til akten om Republikken Kroatiens tiltrædelse, særlig artikel 50,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 103h, litra f), sammenholdt med artikel 4, og
ud fra følgende betragtninger:
(1)
I artikel 4 i Kommissionens forordning (EF) nr. 288/2009 (2) fastsættes der detaljerede bestemmelser for tildeling af EU-støtte til de medlemsstater, der indfører en skolefrugtordning. Navnlig fastsættes der en vejledende tildeling af støtte for hver medlemsstat, der er beregnet på grundlag af antallet af børn i aldersgruppen 6-10 år. I betragtning af programmets udnyttelsesniveau i de første tre år og med henblik på at sikre en hensigtsmæssig anvendelse af EU's støttemidler bør der indføres en mekanisme, der er kædet sammen med medlemsstaternes resultater, og som begrænser den supplerende støtte, der kan anmodes om ud over den vejledende tildeling.
(2)
Artikel 12 i forordning (EF) nr. 288/2009 omhandler årlig overvågning af medlemsstaternes gennemførelse af skolefrugtordningerne. For at præcisere medlemsstaternes forpligtelser i forbindelse med evalueringen af deres skolefrugtordninger, bør det specificeres, at de nationale evalueringer også skal omfatte en vurdering af ordningens indflydelse på børns spisevaner.
(3)
Kommissionen har udviklet et informationssystem til elektronisk forvaltning af dokumenter og procedurer i sine interne arbejdsgange og i sine forbindelser med de myndigheder, der beskæftiger sig med den fælles landbrugspolitik. Det skønnes, at flere meddelelser som omhandlet i forordning (EF) nr. 288/2009 kan foretages via dette system i henhold til Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (3).
(4)
De vejledende tildelinger af EU-støtte pr. medlemsstat er fastsat i bilag II til forordning (EF) nr. 288/2009. Med sigte på Kroatiens tiltrædelse af Den Europæiske Union bør bilaget tilpasses.
(5)
Forordning (EF) nr. 288/2009 bør derfor ændres i overensstemmelse hermed.
(6)
For at tage hensyn til Kroatiens tiltrædelse bør der fastsættes særlige bestemmelser for så vidt angår gennemførelsen af forordning (EF) nr. 288/2009 i skoleåret 2013/14. Navnlig bør datoen for Kroatiens indgivelse af en national strategi og støtteansøgning fastsættes, og der bør indføres en særlig procedure, der tager hensyn til både tidspunktet for Kommissionens afgørelse vedrørende den endelige tildeling af EU-støtte til medlemsstaterne og den forventede dato for Kroatiens tiltrædelse. På grund af de tidsmæssige begrænsninger, der skyldes behovet for at fastsætte den endelige tildeling af EU-støtte til alle medlemsstaterne i god tid før skoleårets start, bør Kommissionen, når den fastsætter den endelige tildeling i henhold til artikel 4, stk. 4, i forordning (EF) nr. 288/2009, undtagelsesvis tage hensyn til en eventuel frivillig forhåndsmeddelelse fra Kroatien om landets strategi og støtteansøgning, forudsat at disse er modtaget inden den 31. januar.
(7)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Ændring af forordning (EF) nr. 288/2009
Forordning (EF) nr. 288/2009 ændres således:
1)
I artikel 4 foretages følgende ændringer:
a)
Stk. 1 affattes således:
»1. Medlemsstater, der indfører en skolefrugtordning, kan ansøge om den støtte, der er nævnt i artikel 103ga i forordning (EF) nr. 1234/2007, for en eller flere perioder, der løber fra 1. august til 31. juli, ved at give Kommissionen meddelelse om deres strategi senest den 31. januar i det år, hvor den første periode starter.
Strategien skal ledsages af en støtteansøgning, der indeholder følgende oplysninger:
a)
den vejledende støttetildeling som omhandlet i stk. 3 og fastsat i bilag II, angivet i EUR
b)
muligheden for at anvende mere end den vejledende støtte som omhandlet i stk. 3 og fastsat i bilag II
c)
hvis der ikke er angivet mulighed for at anvende supplerende støtte i litra b), specificeres det støttebeløb, der ansøges om, i EUR
d)
hvis der er angivet mulighed for at anvende supplerende støtte i litra b), specificeres det maksimale støttebeløb, der ansøges om, i EUR
e)
samlet ønsket budget.
Støtteansøgningen skal indgives i overensstemmelse med Kommissionens forordning (EF) nr. 792/2009 (4).
b)
Stk. 4, andet afsnit, affattes således:
»Den omfordeling af EU-støtte, der henvises til i første afsnit, gennemføres i forhold til medlemsstaternes oprindelige vejledende tildeling, jf. bilag II, men inden for de begrænsninger, der er fastsat i stk. 5. Begrænsningerne i stk. 5 gælder dog ikke i de to første skoleår, en medlemsstat anvender ordningen.«
c)
Følgende stk. 5 indsættes:
»5. Omfordelingen er begrænset af udnyttelsesniveauet for tildelingen for det skoleår, der er afsluttet inden støtteansøgningen, således som det fastsættes den 15. oktober i det efterfølgende skoleår. Det fastsættes på basis af de udgiftsanmeldelser, der indgives til Kommissionen i henhold til artikel 4 i Kommissionens forordning (EF) nr. 883/2006 (5). Begrænsningerne er følgende:
a)
hvis udnyttelsen af tildelingen er mindre end eller lig med 50 % af den endelige tildeling, gives der ingen yderligere tildeling
b)
hvis udnyttelsen af tildelingen er mere end 50 %, men mindre end eller lig med 75 %, af den endelige tildeling, fastsættes loftet for den yderligere tildeling til 50 % af den vejledende tildeling
c)
hvis udnyttelsen af tildelingen er over 75 % af den endelige tildeling, er der intet loft for den maksimale yderligere tildeling.
2)
Artikel 10, stk. 1, litra c) affattes således:
»c)
antallet af børn, der deltager fast i undervisningen i den pågældende undervisningsinstitution, som modtager de produkter, der er omfattet af medlemsstatens frugtordning i den periode, der er omhandlet i støtteansøgningen«.
3)
Artikel 12, stk. 2, første punktum, affattes således:
»Medlemsstaterne evaluerer gennemførelsen af deres skolefrugtordning og vurderer ordningens effektivitet, herunder dens indflydelse på børns spisevaner.«
4)
Artikel 15 affattes således:
»Artikel 15
Meddelelser
1. Medlemsstaterne skal senest den 30. november i det år, hvor den i artikel 4, stk. 1, anførte periode slutter, give Kommissionen meddelelse om:
a)
resultaterne af den overvågning, der er fastsat i artikel 12, stk. 1
b)
den udførte kontrol på stedet, jf. artikel 13 og 16, og konklusionerne herfra.
2. Hvis en medlemsstat ændrer den i artikel 3 omhandlede strategi, skal den meddele Kommissionen sin nye strategi senest den 31. januar det følgende år.
3. De meddelelser, der er nævnt i denne forordning, sendes i overensstemmelse med forordning (EF) nr. 792/2009.
4. Kommissionen offentliggør regelmæssigt medlemsstaternes strategier og resultaterne af deres overvågning og evaluering.«
5)
Bilag II erstattes af teksten i bilaget til denne forordning.
6)
Bilag IIa udgår.
Artikel 2
Særlige regler for skoleåret 2013/14
1. Uanset bestemmelserne i artikel 4, stk. 4, i forordning (EF) nr. 288/2009 sammenholdt med bilag II i samme forordning fastsætter Kommissionen for så vidt angår skoleåret 2013/14 den endelige tildeling af EU-støtte, som omhandlet i artikel 4, stk. 4, tredje afsnit, under hensyntagen til en eventuel frivillig forhåndsmeddelelse, der med sigte på og med forbehold af ikrafttrædelsen af traktaten om Kroatiens tiltrædelse indgives af Kroatien senest den 31. januar om landets strategi og støtteansøgning.
2. Uanset bestemmelserne i artikel 4, stk. 1, i forordning (EF) nr. 288/2009 for så vidt angår skoleåret 2013/14 meddeler Kroatien sin strategi og støtteansøgning senest den 10. juli 2013, og uanset artikel 4, stk. 4, i samme forordning fastsætter Kommissionen den endelige tildeling af støtte til Kroatien senest den 31. juli 2013.
Artikel 3
Ikrafttrædelse og anvendelse
Denne forordning træder i kraft på syvendedagen efter offentliggørelsen i Den Europæiske Unions Tidende.
Artikel 1, stk. 5, og artikel 2, stk. 2, træder i kraft under forudsætning af, at tiltrædelsestraktaten med Kroatien træder i kraft, og på datoen for dennes ikrafttræden.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. januar 2013.

Labels: 17
19
5
3
12
18
15